Ombygning uden byggetilladelse, retssager og senest et kommunalt strakspåbud på grund af nedstyrtningsfare. En stor bygning på hjørnet af Vesterå og Ved Stranden i det centrale Aalborg er afspærret, mens ejerforeningen strides om, hvordan de igen får gjort bygningen sikker inden kommunens deadline 30. juni. - Det er der nok ikke meget, der tyder på, vi kan nå nu her. Det er der ikke, siger advokat for ejerforeningen Allan Højbak. 11. november 2022 gav Aalborg Kommune et strakspåbud til ejerforeningen bag bygningen på Vesterå 24 I Aalborg. Et tilsyn fra en ekspert, der kontrollerer konstruktioner af bygninger, vurderer, at bygningen er i nedstyrtningsfare. - En etageejendom, hvor der er tvivl om de statiske forhold, om bygningen kan holde sig selv oppe, det er meget alvorligt, påpeger Torben Kjeldgaard Larsen, der er leder af byggeriafdelingen hos By og Landforvaltningen i Aalborg Kommune. Efter strakspåbuddet i november sidste år, bliver Vesterå 24 afspærret, og ydervæggene forstærket med betonfundamenter. Siden er stort set intet sket. Ejerforeningen har ikke bragt forholdene i orden. - Vi har en opfattelse af, at de indbyrdes ikke er helt enige om, hvordan tingene skal foregå, forklarer Torben Kjeldgaard Larsen, som har holdt møde med parterne fra ejerforeningen og deres respektive advokater. Problemet er, at der internt i ejerforeningen Vesterå gennem næsten 10 år har været strid om bygningen og ejermålet i stuen og kælderen. TV2 Nord har fået aktindsigt i en lille del af sagen, der indeholder flere tusind sider. - Flertallet i ejerforeningen vil meget gerne have det løst, og det har vi egentlig også kæmpet med I lang tid, men det er desværre ikke lykkedes endnu, forklarer ejerforeningens advokat Allan Højbak til TV2 Nord. Den årelange strid har været fyldt med retssager og fogedforbud, og senest har konflikten resulteret i en nedstyrtningstruet bygning og trafikproblemer på Ved Stranden. - Det er bestemt ikke noget, som på nogen måde er ønskværdigt. Det er uheldigt, at man generer aalborgenserne på den måde, siger Allan Højbak. Her kommer et kort overblik over sagen. Ejer af stueetagen og kælderen Ken Nimand Larsen får i 2013 byggetilladelse til en ombygning af sit ejermål i stuen og kælderen. Den bliver ikke overholdt. Der bliver gennem årene blandt andet fjernet bærende vægge, og sagen ender i retten. 13. juli 2022 bliver Ken Nimand Larsen og hans firma, Alte Finans, frikendt. Til gengæld bliver hans rådgivere og håndværkere dømt til at betale en bod på 2,3 millioner kroner. Penge der skal bruges til, at ejermålet i stuen og kælderen igen kan overholde byggetilladelsen fra 2013. - Lige præcis en ulovlighed i forhold til de bærende konstruktioner er jo ret alvorligt, fordi der jo potentielt er fare for liv og helbred, påpeger Torben Kjeldgaard Larsen fra By og Land. Et flertal i ejerforeningen beslutter, uden om Ken Nimand Larsen, ejeren af kælder og stueetage, at følge Aalborg Kommunes strakspåbud, men Ken Nimand Larsen nægter dem adgang til sin del af bygningen. De er uenige om, hvad der skal laves og hvordan. Først efter en tur i fogedretten og landsretten får ejerforeningen adgang til Vesterå 24, men striden er langt fra slut. - Nu er der så kommet udsagn, fra ham, (Ken Nimand Larsen, red.) at hvis arbejdet bliver udført dernede, så vil der komme erstatningskrav, plus nedlæggelse af fogedforbud mod at arbejdet bliver udført, siger ejerforeningens advokat Allan Højbak. Ejer af kælder og stueetage Ken Nimand Larsen ønsker ikke at udtale sig til TV2 Nord og han har ikke noget svar på, hvorfor han ikke har fået byggetilladelser til sine ombygninger. Ken Nimand Larsen siger gennem sin advokat, at de ikke mener bygningens stabilitet fejler noget, og at nye regler gør, at det er svært at få fremdrift i selv en simpel byggesag som denne. Aalborg Kommune har forlænget fristen til at få gjort bygningen lovlig til 30. Juni. Her skal afspærring og afstivning fjernes, og ejerforeningen skal dokumentere for bygningens stabilitet. Kan ejerforeningen ikke løfte opgaven, kan det ende med en politianmeldelse. - Det er jo en alvorlig sag, så det er sådan, det er skruet sammen i byggeloven, hvis ikke man overholder den, pointerer Torben Kjeldgaard Larsen. Lige nu er der ingen udsigt til nogen form for løsning inden den 30. Juni. Billister, fodgængere og cyklister må sno sig rundt, mens de og Aalborg Kommune venter på, at de fire medlemmer af ejerforeningen Vesterå 24 stopper stridighederne. - Jeg håber, at vi får det løst inden for ganske kort tid, men det håb har vi haft før, og det er ikke lykkedes endnu, slutter advokat Allan Højbak. Efter Vesterå 24 har fået opsat betonelementer langs facaden som forstærkning, er bygningen sikker nok. De to øverste lejemål i Vesterå 24 er beboet. Dog er der lavet en rømningsplan, så hvis vinden bliver for stærk, så skal beboerne forlade ejendommen af sikkerhedshensyn.

Opsummering:
Ballade om nedstyrtningstruet bygning i Aalborg. Ejerforening i strid om, hvordan Vesterå 24 skal repareres.